b'\n_START_ARTICLE_\nPegaz\n_START_PARAGRAPH_\nPegaz (gr\xc5\xa1ko: \xce\xa0\xce\xae\xce\xb3\xce\xb1\xcf\x83\xce\xbf\xcf\x82, P\xc3\xa9gasos) je krilati konj iz gr\xc5\xa1ke mitologije, ki je sko\xc4\x8dil iz trupa gorgone Meduze, ko ji je Perzej odsekal glavo._NEWLINE__NEWLINE_Dandanes je Pegaz tudi pogosto upodobljen v filmih, animiranih filmih, knjigah, ra\xc4\x8dunalni\xc5\xa1kih igrah, prav tako je del v industriji igra\xc4\x8d.\n_START_SECTION_\nEtimologija\n_START_PARAGRAPH_\nPegazovo gr\xc5\xa1ko ime \xce\xa0\xce\xae\xce\xb3\xce\xb1\xcf\x83\xce\xbf\xcf\x82 Heziod povezuje z besedo \xcf\x80\xce\xb7\xce\xb3\xce\xae, p\xc3\xaag\xe1\xba\xbf = "izvir", "vir". Namre\xc4\x8d, kjerkoli je ta konj udaril s kopitom ob tla, je nastal izvir.  Za slovenski prostor je pomemben, ker naj bi po legendi z udarcem kopita odprl vrelec mineralne vode Roitschocrene v Roga\xc5\xa1ki Slatini, kot je po gr\xc5\xa1ki pripovedki odprl vrelec Hipocrene muzam na gori Helikonu (Atika)._NEWLINE_Najverjetneje ime izvira iz luvijske besede pihassas = "strela" ali pihassasas = "bog groma in strele". Tudi pri Heziodu Pegaz slu\xc5\xbei kot prina\xc5\xa1alec strel Zevsu.\n_START_SECTION_\nZna\xc4\x8dilnosti\n_START_PARAGRAPH_\nPegaz je \xc5\xbeivel v visokih planinah, najve\xc4\x8d na gori Helikon, domu Muz. Letel je s hitrostjo vetra. Bil je prekrasen, mo\xc4\x8dan in mo\xc4\x8dnih kopit. Bil pa je tudi ne\xc5\xbeen in moder ter \xc4\x8distega srca - lahko je odletel vse do Olimpa. Pegaz je prina\xc5\xa1al Zevsu strele. Kasneje se je poro\xc4\x8dil z Euipo s katero je ustvaril nara\xc5\xa1\xc4\x8daj krilatih konjev._NEWLINE_S pomo\xc4\x8djo Atene in Pozejdona ga je ulovil gr\xc5\xa1ki heroj Belerofon v bli\xc5\xbeini izvira Peirene. Pegaz je heroju dovolil da ga je jahal, da bi lahko premagal po\xc5\xa1ast Himero, nato sta naredila \xc5\xa1e mnoge druge podvige. Njegov jaha\xc4\x8d je neko\xc4\x8d padel z njegovega hrbta pri poskusu da dose\xc5\xbee goro Olimp. Zevs ga je zato spremenil v ozvezdje Pegaz in postavil na nebo.\n_START_SECTION_\nSimbolika\n_START_PARAGRAPH_\nSimbolika, ki jo nosi Pegaz se je s \xc4\x8dasom spreminjala. Bil je simbol modrosti in slave v \xc4\x8dasu od Srednjega veka do renesanse, ko je postal simbol poezije in vir inspiracije, \xc5\xa1e posebej v 19. stoletju. Pegaz je tema zelo bogate ikonografije, posebej v starogr\xc5\xa1kem lon\xc4\x8darstvu in slikarstvu ter v renesan\xc4\x8dnem kiparstvu.'